b'\n_START_ARTICLE_\nPaul Hansen Birch\n_START_PARAGRAPH_\nPaul Hansen Birch (20. juli 1788 i Faaberg \xe2\x80\x93 25. april 1863 i Trondhjem) var en norsk officer._NEWLINE_Paul Hansen Birch var s\xc3\xb8n af handelsmand Johan Gotfred Hartmann Reichenwald og Marie Elisabeth f. Birch, en k\xc3\xb8benhavnsk grossererdatter, men blev som lille dreng adopteret af sin morbroder, senere generalkrigskommiss\xc3\xa6r i Norge, Hans J\xc3\xb8rgen Birch (17. januar 1751 - 1811), der fuldst\xc3\xa6ndig tog sig af hans opdragelse og fik ham, kort f\xc3\xb8r han fyldte sit 12. \xc3\xa5r, optaget i kadetkorpset i Christiania. Han gjorde sig her s\xc3\xa6rlig bem\xc3\xa6rket ved sin flid, sine fortrinlige evner og sin elskv\xc3\xa6rdige, \xc3\xa5bne og \xc3\xa6rlige karakter, der vandt ham alles hjerter, og som bevirkede, at korpset n\xc3\xb8dig gav slip p\xc3\xa5 ham, men \xc3\xb8nskede at beholde ham som skoleofficer._NEWLINE_F\xc3\xb8rst 1806 kom Birch, der i 1804 var udn\xc3\xa6vnt til f\xc3\xa6ndrik og ansat ved s\xc3\xb8ndenfjeldske infanteriregiment, 1805 til sekondl\xc3\xb8jtnant, til tjeneste ved regimentet, med hvilket han deltog i krigen 1808, blandt andet i tr\xc3\xa6fningerne ved Pr\xc3\xa6stebakke og Berby. Ogs\xc3\xa5 under disse alvorligere forhold tildrog Birch, samme \xc3\xa5r avanceret til premierl\xc3\xb8jtnant, sig fortjent opm\xc3\xa6rksomhed, h\xc3\xa6dredes 1809 for udvist tapperhed med ridderkorset og blev optaget som adjoint i generaladjudantstaben og ansat som adjudant hos den kommanderende general s\xc3\xb8ndenfjelds, prins Christian August. Han blev derp\xc3\xa5 p\xc3\xa5 ny ansat som skoleofficer ved kadetkorpset og forblev her indtil udgangen af 1811, da han beordredes til tjeneste ved den topografiske opm\xc3\xa5ling. I 1814 blev han kaptajn og divisionsadjudant og deltog som s\xc3\xa5dan i dette \xc3\xa5rs felttog i general Hegermanns stab._NEWLINE_Ved Norges afst\xc3\xa5else 1814 mistede den danske h\xc3\xa6r i Birch en af sine mest lovende yngre officerer, men for Birch selv skuffedes de forh\xc3\xa5bninger, hans s\xc3\xa5 smukt begyndte l\xc3\xb8bebane berettigede ham til at n\xc3\xa6re, ikke under den nye ordning. Han avancerede til general, bekl\xc3\xa6dtes med en m\xc3\xa6ngde tillidshverv og var en af staten og medborgere lige h\xc3\xa6dret personlighed, da han med udgangen af \xc3\xa5ret 1859 trak sig tilbage fra offentlig virksomhed i Norge.'